
Dôvodová správa 
 
A. Všeobecná časť 
Návrh vyhlášky Ministerstva hospodárstva Slovenskej republiky, ktorou sa mení a dopĺňa vyhláška Ministerstva hospodárstva Slovenskej republiky z 13. decembra 2012 č. 416/2012 Z. z., ktorou sa ustanovujú podrobnosti o postupe pri uplatňovaní obmedzujúcich opatrení pri stave núdze a o opatreniach zameraných na odstránenie stavu núdze v elektroenergetike a podrobnosti o postupe pri vyhlasovaní krízovej situácie a jej úrovne, o vyhlasovaní obmedzujúcich opatrení v plynárenstve pre jednotlivé kategórie odberateľov plynu, o opatreniach zameraných na odstránenie krízovej situácie a o spôsobe určenia obmedzujúcich opatrení v plynárenstve a opatrení zameraných na odstránenie krízovej situácie v znení neskorších predpisov (ďalej len „návrh vyhlášky“) predkladá Ministerstvo hospodárstva Slovenskej republiky podľa § 95 ods. 1 písm. d) a e) zákona č. 251/2012 Z. z. o energetike a o zmene a doplnení niektorých zákonov v znení zákona č. 162/2018 Z. z.   
Navrhované zmeny vyplývajú zo zákona č. 259/2025 Z. z., ktorým sa mení a dopĺňa zákon            č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, ktorý  doplnil v § 20 ods. 4 nové písmeno c), ktorým sa medzi obmedzujúce opatrenia v elektroenergetike doplnilo nové opatrenie - plánované prerušenie výroby elektriny. Cieľom opatrenia je riešenie problémov s výkonovou bilanciou elektrizačnej sústavy spôsobenou vysokou neplánovanou výrobou najmä z obnoviteľných zdrojov energie pripojených na úrovni distribučných sústav, ktorú nie je možné kompenzovať inými opatreniami ako jej prerušením.
V časti plynárenstva dochádza k zmene hraníc zmluvne dohodnutých množstiev plynu s cieľom dosiahnuť súlad s tarifnými skupinami pre distribúciu plynu uvedenými v Cenovom rozhodnutí pre prístup do distribučnej siete a distribúciu plynu. Upravuje sa aj hodnota spaľovacieho objemového tepla a najnižšej teploty ovzdušia pre zostavovanie vykurovacích kriviek na -20 °C (v zmysle tabuľky uvedenej v STN 73 0540-3 pri zohľadnení teplotnej oblasti ako aj nadmorskej výšky).
Návrh vyhlášky nemá vplyvy na rozpočet verejnej správy, nemá sociálne vplyvy, vplyvy na informatizáciu spoločnosti, služby verejnej správy pre občana, vplyvy na manželstvo, rodičovstvo a rodinu ani vplyvy na životné prostredie. Návrh vyhlášky predpokladá možný potenciálne pozitívny aj negatívny vplyv na podnikateľské prostredie.

Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právnymi aktmi Európskej únie.
 
Návrh vyhlášky nebude predmetom vnútrokomunitárneho pripomienkového konania. 
 


B. Osobitná časť 
K Čl. I 
K bodu 1 
V § 1 sa navrhuje doplniť medzi obmedzujúce opatrenia v elektroenergetike nové obmedzujúce opatrenie - plánované prerušenie výroby elektriny. Cieľom opatrenia je riešenie problémov s výkonovou bilanciou elektrizačnej sústavy spôsobenou vysokou neplánovanou výrobou elektriny najmä z obnoviteľných zdrojov energie pripojených na úrovni distribučných sústav, ktorú nie je možné kompenzovať inými opatreniami ako jej prerušením.
 
K bodu 2 
Navrhuje sa doplnenie nového odseku v § 1a, v ktorom sa uvádza spôsob uplatnenia plánu prerušenia výroby elektriny pri výraznej nerovnováhe v sústave spôsobenej neplánovaným prebytkom výroby elektriny v sústave, ktorého príčinou môže byť aj neregulovaná výroba elektriny z obnoviteľných zdrojov.  

K bodom 3 až 7 a k bodu 9
Navrhuje sa zmena hraníc zmluvne dohodnutých množstiev plynu (za účelom dosiahnutia súladu s tarifnými skupinami pre distribúciu plynu uvedenými v cenovom rozhodnutí pre prístup do distribučnej siete a distribúciu plynu).

K bodu 8
Navrhuje sa doplnenie novej prílohy č. 3a, ktorá popisuje zásady realizácie plánu prerušenia výroby elektriny.

K bodu 9 
Navrhuje sa zmena hodnoty spaľovacieho objemového tepla a najnižšej teploty ovzdušia pre zostavovanie vykurovacích kriviek (v zmysle tabuľky uvedenej v STN 73 0540-3 pri zohľadnení teplotnej oblasti ako aj nadmorskej výšky).


K Čl. II 
Účinnosť vyhlášky sa navrhuje od 1. januára 2027. 
